Publication: Magyar Közlöny
Issue: MK-2003-148 (Year: 2003, Number: 148)
Era: 1990-2004
Section: Az Alkotmánybíróság már a 23/1990. (X. 31.) AB határozatában kifejtette, hogy „[a]z emberi élet és az emberi
Paragraph Index: 1075

4. Az Alkotmánybíróság gyakorlata következetes abban a kérdésben, hogy az alkotmányos alapjogok más alapjogok érvényesítése érdekében [az Alkotmány 8. § (2) bekezdésében foglaltak szerint — lényeges tartalmukat kivéve — törvényben] korlátozhatók. A korlátozás vizsgálatánál az Alkotmánybíróság a szükségesség és arányosság tesztjét alkalmazza, vagyis az alapjog korlátozását akkor tartja alkotmányosnak, ha az elérni kívánt cél fontossága és az ennek érdekében okozott alapjogsérelem súlya összhangban van egymással. Az Alkotmánybíróság megköveteli azt is, hogy a törvényhozó a korlátozás során az adott cél elérésére alkalmas legenyhébb eszközt válassza [20/1990. (X. 4.) AB határozat, ABH 1990, 69, 71.].

Source: https://magyarkozlony.hu/hivatalos-lapok/dc8d3efa480ab3ccfe4ef23f61cbc6107e237936/dokumentumok/5339baf3734a6740ae3d8e2b1809bbb53e84ccef/letoltes